CELEX: 62011TN0392
Language: sl
Date: 2011-07-22 00:00:00
Title: Zadeva T-392/11: Tožba, vložena 22. julija 2011 – Iran Transfo proti Svetu

1.10.2011   
            
            
               SL
            
            
               Uradni list Evropske unije
            
            
               C 290/9
            
         Tožba, vložena 22. julija 2011 – Iran Transfo proti Svetu
   (Zadeva T-392/11)
   2011/C 290/13
   Jezik postopka: nemščina
   
      Stranki
   
   
      Tožeča stranka: Iran Transfo (Teheran, Iran) (zastopnik: K. Kleinschmidt, odvetnik)
   
      Tožena stranka: Svet Evropske unije
   
      Predlogi
   
   Tožeča stranka Splošnemu sodišču predlaga:
   
               —
            
            
               Sklep Sveta 2011/299/SZVP z dne 23. maja 2011 o spremembah Sklepa 2010/413/SZVP o omejevalnih ukrepih proti Iranu naj se v delu, v katerem se nanaša na tožečo stranko, razglasi za ničnega;
            
         
               —
            
            
               sprejme naj se ukrep procesnega vodstva na podlagi člena 64 Poslovnika Splošnega sodišča, s katerim se toženi stranki naloži predložitev vseh dokumentov, ki so povezani z izpodbijanim sklepom, če se nanašajo na tožečo stranko;
            
         
               —
            
            
               toženi stranki naj se naloži plačilo stroškov postopka.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja štiri tožbene razloge.
   
               1.
            
            
               Prvi tožbeni razlog: kršitev pravic, zagotovljenih z Listino Evropske unije o temeljnih pravicah
               Tožeči stranki naj bi bile kršene pravice, ki so zagotovljene z Listino Evropske unije o temeljnih pravicah (v nadaljevanju: Listina o temeljnih pravicah). Člen 16 Listine o temeljnih pravicah naj bi zagotavljal svobodo gospodarske pobude v Evropski uniji, člen 17 pa pravico v Evropski uniji uporabljati zakonito pridobljeno lastnino in predvsem razpolagati z njo. Člena 20 in 21 Listine o temeljnih pravicah naj bi tožeči stranki zagotavljala enako obravnavanje in prepoved diskriminacije.
               Izpodbijani sklep naj bi tožečo stranko izključeval iz udeležbe v gospodarskem prometu v Evropski uniji. Zato naj bi bil ogrožen gospodarski obstoj tožeče stranke. Tožeča stranka naj bi bila odvisna od dobav iz gospodarskega ozemlja Evropske unije.
               Javnega interesa za omejitev svobode gospodarske pobude, lastninske pravice, enakega obravnavanja in prepovedi diskriminacije tožeče stranke naj ne bi bilo podanega. Predvsem naj ne bi bilo dejstev, ki bi zadostno utemeljili odločitev tožene stranke in z njo povezanim posegom v temeljne pravice tožeče stranke. Tožeča stranka naj zlasti ne bi sodelovala pri dejavnostih, nevarnih z vidika širjenja jedrskega orožja, in/ali razvijanju izstrelitvenih sistemov jedrskega orožja.
            
         
               2.
            
            
               Drugi tožbeni razlog: očitno napačna presoja dejstev, na katerih temelji odločitev
               Obstajala naj bi očitno napačna presoja dejstev, na katerih temelji odločitev tožene stranke. Tožena stranka naj ne bi bila udeležena pri dejavnostih, nevarnih z vidika širjenja jedrskega orožja, in/ali razvijanju izstrelitvenih sistemov jedrskega orožja.
            
         
               3.
            
            
               Tretji tožbeni razlog: kršitev načela sorazmernosti
               Tožena stranka naj pri odločitvi ne bi spoštovala načela sorazmernosti. Tožeča stranka sicer ne more izključiti, da je dobavitelj električne energije, ki ga oskrbuje, brez vednosti tožeče stranke v nasprotju s pogodbo prodal transformatorje iranski agenciji za atomsko energijo. Iranska agencija za atomsko energijo pa naj bi lahko tudi sama na svetovnem trgu oziroma trgu Evropske unije brez težav priskrbela ustrezne transformatorje. Srednjenapetostne transformatorje, ki so predmet spora, proizvajajo vsi znani proizvajalci generatorjev in se jih prodaja po celem svetu, vključno z Iranom. Poleg tega naj bi po celem svetu potekalo obsežno trgovanje z rabljenimi transformatorji, ki naj bi glede zmogljivosti ustrezali značilnostim transformatorjev, ki jih proizvaja tožeča stranka.
            
         
               4.
            
            
               Četrti tožbeni razlog: kršitev pravice do obrambe
               Obstajala naj bi kršitev pravice do obrambe. Obrazložitev iz točke 16 priloge I k izpodbijanemu sklepu naj za tožečo stranko ne bi bila razumljiva, prav tako pa naj ji tožena stranka ne bi posebej sporočila razumljive obrazložitve, tako da naj bi ji bili kršeni njeni pravica do obrambe in pravica do učinkovitega pravnega sredstva.